內閣孫侍郎生辰紀德
作者：宋祁
朝代：宋

paragraphs: 鳳琯凝姑律，奎鉤誕佐臣。
祥標六蓬矢，家盛十朱輪。
變道齊成魯，端朝甫及申。
禁中朝夕誨，帝右老成人。
徧讀蘭圖字，多陪豹尾塵。
桓榮師自許，石建謹無倫。
振鷺飛逾潔，緇衣久更新。
鑄賢今是冶，播物晚爲鈞。
胡廣潭留菊，蒙莊樹有椿。
奉公爲壽禱，山立輔昌辰。